Document ID: 32002D0336

Komisijos sprendimas
2002 m. balandžio 25 d.
iš dalies keičiantis Sprendimą 2000/159/EB dėl trečiųjų šalių planų, skirtų likučiams, laikino patvirtinimo pagal Tarybos direktyvą 96/23/EB
(pranešta dokumentu Nr. C(2002) 1520)
(tekstas svarbus EEE)
(2002/336/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB [1], ypač į jos 29 straipsnį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [2] su paskutiniais pakeitimais, padarytais Reglamentu (EB) Nr. 1452/2001 [3], ypač į jos 3 straipsnį,
kadangi:
(1) 2000 m. vasario 8 d. Komisijos sprendime 2000/159/EB dėl trečiųjų šalių planų, skirtų likučiams, laikino patvirtinimo pagal Tarybos direktyvą 96/23/EB [4] išvardytos trečiosios šalys, kurios pateikė planus, nurodančius konkrečios trečiosios šalies siūlomas garantijas dėl likučių ir medžiagų grupių, nurodytų Direktyvos 96/23/EB I priede, monitoringo. Todėl tais atvejais, kai garantijų nepateikiama, pagal 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų tarpiniam laikotarpiui sudarymo sąlygų [5] su paskutiniais pakeitimais, padarytais Sprendimu 2001/4/EB [6], sudaryti sąrašai turėtų būti keičiami, tuo pat metu darant analogiškus Sprendimo 2000/159/EB priedo pakeitimus. dėl rūpinimosi visuomenės sveikata, susijusios su likučiais gyvūninės kilmės produktuose, būtina patvirtinti ir reguliariai atnaujinti likučių planus, skirtus tokiems produktams.
(2) Pagal Tarybos direktyvą 96/23/EB trečiosios šalys Komisijai kasmet turi pateikti einamųjų metų monitoringo planus ir praėjusių metų duomenis.
(3) Jei garantijos, numatytos pagal Direktyvą 96/23/EB, nepateikiamos, sąrašų, sudarytų remiantis Sprendimu 95/408/EB, galiojimas turėtų būti laikinai sustabdytas, tuo pat metu darant analogiškus Sprendimo 2000/159/EB priedo pakeitimus.
(4) Kinijoje Sprendimo 2000/159/EB priedas turėtų būti derinamas pagal 2002 m. sausio 30 d. Komisijos sprendimą 2002/69/EB dėl tam tikrų apsaugos priemonių importuojant gyvūninės kilmės produktus iš Kinijos [7].
(5) Kai kurios trečiosios šalys Komisijai pateikė likučių monitoringo planus, įskaitant ir tokios monitoringo duomenis, tačiau reikėtų tolesnio įvertinimo, informavimo ar aiškinimo. Kol tolesnio įvertinimo nėra, tokios trečiosios šalys turėtų likti Sprendimo 2000/159/EB priede, skirtame atitinkamiems produktams.
(6) Kai kurios trečiosios šalys pateikė monitoringo planą po to, kai Sprendimas 2000/159/EB buvo atnaujintas Komisijos sprendimu 2001/487/EB [8]. Kol tolesnio įvertinimo nėra, tokios trečiosios šalys turėtų būti įtrauktos į Sprendimo 2000/159/EB priedą, skirtą atitinkamiems produktams.
(7) Padėtis dėl kai kurių kitų trečiųjų šalių monitoringo planų, susijusių su kai kuriomis rūšimis, yra pasikeitusi nuo tada, kai buvo priimtas Sprendimas 2001/487/EB. Kol tolesnio įvertinimo nėra, tokios trečiosios šalys turėtų būti įtrauktos į Sprendimo 2000/159/EB priedą, skirtą atitinkamiems produktams.
(8) Todėl reikėtų atitinkamai iš dalies pakeisti Sprendimą 2000/159/EB.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2000/159/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2002 m. balandžio 25 d.

Labels: 17
5
0
6
15